Danmark skal forhindre, at unge danske mænd rejser til Syrien for at kæmpe med islamiske ekstremister.

Derfor vil Venstre, Konservative og Dansk Folkeparti nu have regeringen til at undersøge, om det er muligt at fratage Syrien-krigere deres statsborgerskab, på sammen måde som man allerede gør det i Storbritannien. Det skriver Information.

- Vi vil gerne have regeringen til at undersøge, hvorvidt det er muligt at stramme op, så man for eksempel kan fratage statsborgerskabet fra den her gruppe, såfremt de har et andet statsborgerskab at falde tilbage på, siger Karsten Lauritzen, retsordfører for Venstre til avisen.

Danmark er det vestlige land, hvor næst flest rejser til udlandet for at kæmpe, set i forhold til indbyggertal. PET vurderer, at over 100 er rejst til Syrien for at kæmpe med islamiske fundamentalister.

Udmeldingen fra oppositionen kommer samtidig med, at gruppen Islamisk Stat har offentliggjort en video, der angiveligt viser henrettelsen af endnu en amerikaner. Det Hvide Hus har endnu ikke bekræftet om videoen er rigtig.

I Norge arbejder man også på et lovforslag, der skal gøre det muligt at fratage Syrien-krigere deres statsborgerskab.

I Storbritannien har en antiterrorlov siden 2002 gjort det muligt for indenrigsministeren uden om domstolene at fratage statsborgerskabet fra briter, der vurderes at være en trussel mod landets sikkerhed.

Ifølge De Konservatives Retsordfører Tom Behnke, så bør Danmark følge det britiske eksempel, hvis det kan lade sig gøre i forhold til grundloven.

Justitsminister Karen Hækkerup (S) siger i et skriftligt svar til avisen, at hun ikke er afvisende overfor forslaget.